CC 20220801
Кижи ижиле мактулу - altaicholmon\nТурна куштыҥ учужы бийик,\nТурумкай кижиниҥ ижи бийик.\nШак бу сöстöр Кан-Оозы аймактыҥ ÿредÿ бöлÿгинде кöп јылдардыҥ туркунына иштеп келген Нина Маевна Ороевага учурлалат.\nНина Маевнаныҥ ченемели јаан. Ол ижине чындык болоры јанынаҥ јакшынак јозок кöргÿзип, ÿредÿликте 45 јылдыҥ туркунына иштеп келди. 2010 јылдаҥ ала 2021 јылга јетире алтай тилдиҥ ле литератураныҥ ÿредÿчилерин башкарып келген. Аймак кеминде алтай тилдиҥ ле литератураныҥ ÿредÿчилериле öмö-јöмö иштеп, ÿредÿниҥ калганчы солынталарын, јаҥыртуларын јакшы билип, бойыныҥ ижинде эрчимдÿ тузаланып, олордыҥ бийик једимдерге јеткенинде Нина Маевнаныҥ ÿлÿзи база бар. Оныҥ башкарганыла Кан-Оозы аймакта алтай тилдиҥ ле литератураныҥ ÿредÿчилери бийик једимдерге јеткен дезебис, јастыра болбос. Аймак эмезе республикан кеминде олимпиадаларга белетензебис, «балдарды чыҥдый, јазап белетегер» деп јаантайын айдат. Алтай тилдиҥ ле литератураныҥ олимпиадаларына белетенип, марын табып, иштеп јадыбыс. Калганчы öйлöрдö олимпиадала једимдер јылдыҥ ла болот, ол једимдерге база сÿÿнип јÿредис. Кан-Оозы аймактаҥ «Алтай тилдиҥ ле литератураныҥ ÿредÿчизи» деп республикан кӧрӱ-маргаанда кöп јеҥÿчилдер ле призерлор чыккан эди. Анайда ок Москвада бастырароссиялык мастер-класстарда Чабачакова Валентина Андреевна, Быева Ирина Чыгымовна, Токова Чийне Николаевна, Теркишева Айсура Кимовна деген ÿредÿчилер турушкан.\nМындый једимдер – кÿнÿҥ сайын, јылдыҥ јылга öдÿп турган иштиҥ, ÿредÿчилердиҥ бийик узыныҥ уч-турулталары. Ол кӧрӱ-маргаандардыҥ кажы ла туружаачызы учун санааркап, Москва јаар барып јаткан ӱредӱчини калага јетире јаантайын ÿйдежип, јылу сöстöрин, алкыжын айдып, алкап салатан. Кӧрӱ-маргааннаҥ јанганда, анайда ок јылу уткуйтан. Бир јанынаҥ – некелтелÿ башкараачы, керек тушта кезем де айдып салар. Экинчи јанынаҥ, кижиниҥ öзöк-буурын оҥдоор, тузалу јöп-сÿме, јалакай сöс айдып билер кижи. Оныҥ јöп-сÿмезин угуп, «акыр, оны мынайда этсе кайдар» деп айтканы эптÿ келижип калган турар.\n2010 јылдарда Нина Маевнаныҥ баштаҥкайыла бис база ла јуулыжып, аймак тӧзӧлмӧниҥ автобузына отурып, Чамал јаар амырап та јÿрген эдис. Ол јилбилÿ јол-јорык керегинде эмдигенче ле јылу сананып јÿредис. Ол тушта аймак методбиригÿниҥ јааны болуп Кызылова Эльвира Робертовна иштеген эди.\nНина Маевна чынды бедиреп, сананган санаазын кöстöҥ кöскö айдатаныла, омок-седеҥиле, јалакай јÿрегиле аҥыланат. Кайда да иштезе, ижине некелтелÿ, анчада ла иштиҥ чыҥдыйына јаан ајару салар, иштиҥ кажы ла сурагыныҥ аайына чыгар кижи. Иштеҥкей кÿÿн-тапту, ачык ла ичкери кöрÿмдÿ бойы эмди де ак-чек иштеп, улус ортодо јаан тоомјыда јÿрет.\nОныҥ једимдерин, ак-чек бÿдÿрген ижин баалаганын Россия Федерацияныҥ, Алтай Республиканыҥ кöп тоолу кÿндÿлÿ грамоталары, быйанду самаралары чындык керелейт.\nАктӱ кӱӱнинеҥ ак-чек иштеген кижи албатыда бир де ундылбас деп тегиндÿ айдылбаган ине. Бис оныҥ учун Нина Маевнага јаантайын быйанду јÿредис. Кан-Чарастыҥ алтай тилдиҥ ÿредÿчилериниҥ адынаҥ ченемели јаан башкараачыбыска мынаҥ да ары бийик ле јайым јайаандык ла кöгÿс учуштар, öчпöс ару кÿÿн-санаа ла кайылбас су-кадык кÿÿнзейдис.\nЫрысту јымжак салымду,\nУчурлу јараш јÿрÿмдÿ,\nАлбатыдаҥ алкышту јÿрер!\nКан-Оозы аймактыҥ алтай тилдиҥ ле литератураныҥ методбиригÿзиниҥ ÿредÿчилери